**‏ל' תשרי תשע"ג**

**‏16 אוקטובר 2012**

הנדון: **פרוטוקול מועצת נוער- פגישה מס' 5 – 25.7.12**

1. בתאריך 25.7.12 נערך מפגש חמישי למועצת הנוער ברשות יו"ר המועצה גב' אניטה יצחק.

**השתתפו**:

**חברי המועצה**:

* נציגת משרד הרווחה והשירותים החברתיים- גב' שושי גורדון
* נציג משרד החינוך- מר חיים להב
* נציגת הנוער העובד הלאומי- גב' כרמית בר-לב ומר שרוני איתמר
* נציגי הסתדרות הנוער העובד והלומד- מר יורם בר-קובץ, גב' שרית אולשביץ, גב' יעל אל נתן ומר חאלד אבוא ריא
* נציגי התאחדות התעשיינים- מר יואב בכר וגב' טל לוטן
* נציגי משרד התמ"ת- גב' אניטה יצחק (יו"ר הוועדה), גב' נורית בירגר, גב' מירה זליגר
* נציגי ההסתדרות החדשה- מר קרני דורון ומר בלו אליעזר
* נציגת המועצה לשלום הילד- גב' אהרונוף-ברקאי אביבית

**משתתפים נוספים שאינם חברי המועצה:**

* נציגי משרד התמ"ת-שר התמ"ת- מר שלום שמחון, ממונה תחום תעסוקה-גב' מיכל צוק גב' יפה סולימני, מר חזי אופיר, עו"ד מיכאל אטלן, עו"ד דבי אליעזר-ספיר, עו"ד גלי לוי, עו"ד דוד ימין ,הגב' אורטל אהרוני
* נציג הסתדרות הנוער העובד והלומד- מר יעקוב אביד
* נציגים שבאו להביע עמדתם בנושא :הרב שי פרון, מר עומרי פדאן, מר אלי אורגד, גב' רחל לרר, גב' חיה אמזלג. בני נוער חברי הסתדרות הנוער העובד והלומד, נציגי מקדונלדס'

**נעדרו**:

* נציג התאחדות התעשיינים- מר דני גולדברג וגב' אביבה משאל
* נציגי לשכת התיאום של הארגונים הכלכליים- מר מוחמד נעאמנה, מר ארז גרון וגב' רונית סבה
* נציגת המרכז לשלטון מקומי- גב' חגית מגן
* נציגת שירות התעסוקה- גב' חני נחמני
* נציגת איגוד לשכות המסחר- גב' קיזנר ליבנת

1. יו"ר מועצת הנוער פתחה את הכנס וציינה כי מטרת הכינוס היא לשמוע דעות נוספות של מגוון אנשי מקצוע מנקודות מבט שונות בנושא העסקת בני נוער ביום המנוחה השבועי.

בישיבה זו לוקח חלק שר התמ"ת אשר ביקש בשל חשיבות הנושא לשמוע את הגורמים השונים שיציגו עמדתם היום.

הובהר, כי המועצה אינה מנהלת דיון בנושא העסקת בני נוער ביום המנוחה השבועי ,אלא שומעת את עמדות הנציגים שיבואו בפניה. במפגשים הבאים יבוצעו דיונים בנושא במסגרת המועצה.

הודגש, כי תפקידה של המועצה הוא לבחון את הסוגיה על כל היבטיה ולהמליץ לשר התמ"ת על מסגרת העסקת בני נוער ביום המנוחה השבועי.

1. להלן התייחסויות חברי המועצה ונציגים שונים בנושא העסקת בני נוער ביום המנוחה השבועי:

**מר שלום שמחון-שר התמ"ת:** "חוק הגברת האכיפה יצא לדרך ונמצא על סדר היום בדיון הציבורי, כאשר חוק עבודת הנוער העלה הדים רבים וישנן הסגות לא מעטות של מעסיקים בנוגע להעסקת בני נוער ביום המנוחה השבועי. זו הסיבה שהמועצה התכנסה וזאת בטרם תתקבל מדיניות בנושא. העסקה בשבת הינה סוגיה ציבורית שיש לדון עליה וכמובן לשמוע את העמדות השונות במסגרת פורום מועצת הנוער".

**הרב פירון**- "יום המנוחה השבועי יוצר איזון בכל הקשור להחלפת כוחות ולא רק במובן הדתי. קיימים שני סוגים של שבתות: שבת בראשית ושבת מצרים.

שבת בראשית הינה שבת דתית ושבת מצרים הינה שבת סוציאלית מתקשרת לנושא השחרור והחופש. באופן מפתיע שבת מצרים מביסה את שבת בראשית. המקום העמוק של השבת הינו יציאה מבית עבדים, עבדות מודרנית ,עבדות קדומה, במקרה בו עובדים 7 ימים בשבוע מדובר על עבדות מודרנית. יש להילחם נגד עבדות וזה לא מגיע מהמובן הדתי. חשוב ליצור מפגש חברים, מפגש משפחה וכיו"ב. השבת נותנת לנו את האפשרות ליצור מפגשים מסוג זה. אני יודע שלא מדובר על כפייה לעבודה בשבת, אולם מחובתנו לדאוג למרחב זמן למשפחה ,ייתכן ובמידה ויוגדר יום ראשון כיום שבתון ניתן יהיה ליצור עם זאת איזון .זה לא נכון ליצור מצב בו בני נוער לא ינוחו, לא ילכו לתנועות נוער ולא יהיו בחופש ובבטלה כלל במהלך השבוע. אנו נדרשים כחברה לתמוך בנושא".

**מר יואב בכר- נציג התאחדות התעשיינים**: "האם בתקופות של חופשות מרוכזות הדבר יכול לבוא בחשבון? מדובר אם כך לא במצב של עבדות.."

**הרב פירון**- "מבחינה דתית הדבר יגרום לאי נוחות . חשוב ליצור מצב של זמן משפחה, קהילה וכיו"ב. עדיין קיימת בעיה".

**מר יורם בר-קובץ- נציג הסתדרות הנוער העובד והלומד**:" אין לנו מידע ברור שלא מכריחים בני נוער לעבוד בשבת".

**מר עומרי פדאן- מקדונלדס'** : " אתחיל ואומר שבעקבות חוק הגברת האכיפה חברת מקדונלדס' אינה מעסיקה בני נוער ביום המנוחה השבועי. החברה ערכה בדיקה מקיפה במצבת העובדים על מנת לוודא שלא יועסק יהודי ביום המנוחה השבועי. לטעמי, המצב הפך להיות בלתי נסבל עבור בני הנוער בישראל. ישנם המון מעסיקים בישראל שמעבידים ביום המנוחה השבועי, עם כניסתו של חוק הגברת האכיפה ירגישו זאת באמצעות קנסות לא מבוטלים. **המלצתי היא להעסיק בני נוער ביום המנוחה השבועי רק בענפים בהם ישנו התר העסקה בשבת. ניתן יהיה** **להגביל את העסקת בני הנוער לשניים-שלוש משמרות שבת** **בחודש** . לדעתי נכון יהיה לאסור העסקה ביום שישי וכך ליצור מצב בו בני הנוער יבלו עם משפחתם וינוחו במקביל ואילו ביום שבת יעבדו וזאת כמובן מבחירה. ביום שבת איני רואה כמעט התכנסות משפחתית. בני נוער יוצאים לבלות עם חברים, ישנים עד מאוחר ועוד.. בשעה שמי מעוניין ורוצה יכול לעבוד. איני רואה כל מניעה להעסיק בני נוער ביום המנוחה השבועי, השכר גבוה יותר ביום שבת ולמעשה ישנם לא מעט עובדים שנלחמו לקבל משמרת בשבת ,שכם משמרת אחת ביום שבת שוות ערך לשלוש משמרות במהלך השבוע מבחינה כספית. החוק חוקק בשנת 1953 בכדי להגן על בני הנוער העוד. כאשר חוק זה נחקק חוק חינוך חובה לשמונה שנים, כאשר היום המצב שונה לחלוטין ובו חוק חינוך חובה ל-12 שנים.

כמו כן אני חושב שבמידה ובני נוער יוכלו לעבוד בשבת ע"פ חוק כך יצליחו לעבוד פחות משמרות במהלך השבוע ואז הדבר יצור להם יותר זמן פנוי במהלך השבוע ללימודים, בילויים וכיו"ב " .

**בני נוער ממקדונלנדס':** " אנו עובדים במקדונלדס' מעל שנה ועד לפני החקיקה היינו עובדים בשבתות וכעת הדבר חסר לנו מאוד. לעיתים מאוד קשה לשלב עבודה במהלך השבוע עם הלימודים התובעניים ודווקא עבודה בשבת הייתה לנו פתרון יעיל. אנו רואים דווקא באיסור העסקת בני נוער ביום המנוחה השבועי פגיעה בשוויון וזאת לאור העובדה שישנה אפליית בני נוער יהודים אל מול בני נוער שאינם יהודים שיכולים לעבוד בשבת.

מבחינה כלכלית נכון יהיה שנוכל לעבוד בשבת ".

**מר יובל אורגד- בורגרראנץ:** " חשוב לי לציין שאני מדבר בשמי ולא מייצג את המגזר העסקי במשק. אני לא מתיימר גם לייצג את המגזר הדתי. יום המנוחה השבועי חשוב ביותר למשפחה ולמעשה בחברה אנו לא מעסיקים בני נוער ביום המנוחה השבועי. היום הזה הינו יום חשוב ויש לשמור עליו. אולם יש לשמוע את הדעות השונות בנושא ואת הדיאלוג העסקי. חשוב שנזכור שהתרבות של היום שונה מהעבר וממועד חקיקת חוק עבודת הנוער, בסופו של דבר השאלה הינה שאלה כלכלית צריך להחליט מה נכון ומה לא".

**גב' חיה אמזלג:** ערכתי מספר מחקרי הערכה על מסוגלות תעסוקתית של בני נוער ,בעיקר בני נוער בסיכון. אני הייתי מחלקת את סוגיית העסקת בני נוער ביום המנוחה השבועי לשתי שאלות – האם להתייחס להעסקה בשבת באופן גורף לאורך כל השנה או העסקה ביום המנוחה השבועי בזמן חופשות מרוכזות. מטרת העסקה במהלך החופשות היא להרוויח כמה שיותר כסף". מהנתונים שאני מכירה בני נוער צריכים לסייע בכלכלת המשפחה באופן ישיר או באופן עקיף. יש לקחת את זה כשיקול חשוב. הימצאות במסגרת עבודה מקנה לבני הנוער מסוגלות תעסוקתית, ערכים להתמדה ,כללים לעבודה וכיו"ב.

נוער המוגדר כנוער בסיכון (משפחות חד הוריות, נטיות מיניות ועוד). הימצאות במסגרת עבודה עבורם משאירה אותם בגדר נורמטיביים .

בנוגע להעסקה ביום המנוחה השבועי המחיר הוא היעדרות מיום שנחשב ליום משפחתי. מרבית בני הנוער ירצו לעבוד בשבת וזאת בעקבות השינויים, אורח החיים בישראל וכיו"ב. אנו פוגעים בבני הנוער באופן עקיף באי אישור העסקה ביום המנוחה השבועי.

אנו חייבים לפנות לפתרונות טובים יותר . איסור העסקה ביום המנוחה השבועי זהו פתרון קל וגורם להתעלם מהמצב ומהצרכים הקיימים".

**גב' רחל לרר:** "עבודה נתפסת כמשהו מיטיב שנותן אוטונומיה. אולם, אני מוטרדת מניצול בני נוער ומעבודת יתר. אל לנו לתת לזה לקרות. לי מפריעה המחשבה מה יעשו המעסיקים עם חופש העסקת בני נוער ביום המנוחה השבועי. חשיפה לניצול בני נוער במצב זה הינה גדולה ויש צורך באכיפה מספקת על מנת להגן על בני הנוער".

**מר עומרי פדאן- מקדונלד'ס**: "החוק להגברת האכיפה עושה את שלו".

**מר יורם בר קובץ- נציג הסתדרות הנוער העובד והלומד:** " קיים מספר דל של מפקחים, מלבד זאת יום המנוחה השבועי נותן את ההזדמנות לאגור כוחות , לנוח, ,לקחת אויר". איך היה נראה השבוע אילו לא הייתה השבת?! מהלך השבוע דומה מבחינתי לקרוסלה ואילו יום שבת הינו היום שבו אנו "יורדים מן הקרוסלה" ולוקחים אויר..6 ימים בשבוע בני הנוער לומדים וגם עובדים. חייב להיות יום אחד לפחות שבו נחים ואוגרים כוחות לשבוע החדש. אני יודע שיותר משתלם כלכלית להעסיק בני נוער בשבת .מדובר על שיקול כלכלי בלבד. מה מבטיחים לנו? מי שחושב ששינוי החוק לא יביא לאפליה גמורה הוא טועה ואף נאיבי. תהיה עדיפות להעסקת בני נוער שאינם שומרים שבת ".

**שר התמ"ת- מר שלום שמחון-** "באופן תיאורטי דיברנו על שני דברים:

נושא כלכלי המדבר על הוזלת כוח עבודה בהעסקת בני נוער ביום המנוחה השבועי ואפליית בני נוער דתי לבני נוער חילוני. האם בהנחה ששתי הבעיות היו נפתרות היינו ממליצים על העסקת בני נוער ביום המנוחה השבועי"?

**עו"ד אביבית אהרונוף ברקאי- נציגת המועצה לשלום הילד**: " המועצה מתנגדת להעסקת בני נוער ביום המנוחה השבועי . במהלך 6 ימים בשבוע בני הנוער לומדים עד לשעות הצהריים . יום המנוחה היחידי הינו יום שבת, חוק חינוך חובה מכליל היום את כתות י"א וי"ב. בד בבד תוקן חוק עבודת הנוער שמדגיש איסור העסקת בני נוער בשעות הלימודים. לא בכדי נבחר יום מנוחה שבועי לתת מנוחה של ממש, מדובר על ילדים . יום המנוחה קריטי מכמה סיבות: בריאותית, משפחתית והתפתחותית. יכולה להיות התדרדרות בלימודים ,בריאות ובנפש של בני הנוער בהעסקת בני נוער בשבת.

ייתכן ובחופשות מרוכזות ניתן להעסיק בני נוער בכפוף לתנאים אחרים .אסור לתת לשוק העבודה ליצור מצב של אפליה בין מי שיכול לעבוד בשבת ומי שלא".

**מר יואב בכר – נציג התאחדות התעשיינים**: " אנחנו מתעסקים בנושא העסקת בני נוער בשבת מזה חמש שנים, ישנה אכיפה בנושא. במלונות הוצפה הבעיה. עבדו כ- 2200 בני נוער שעבדו בעיקר בחופשות ובחגים , היום יש כ-200-300 בני נוער בכל המלונות . המלונות באילת לא רוצים להיות עבריינים והפסיקו להעסיק בני נוער. מדובר בעבודות טובות בברכה, בצוות בידור וכיו"ב. אורחי המלון מגיעים גם בשישי-שבת ולכן לדעתי נכון יהיה לאפשר העסקת בני נוער ביום המנוחה השבועי בענפים בהם הותרה העסקה ביום המנוחה השבועי. הדברים נאמרים הן בפן הכלכלי והן בפן הערכי. חשוב שבני נוער יתפסו משרות אצלנו ולא עובדים זרים לדוגמא. ענף המלונאות עובד בשבת ומטבע הדברים ישנם פחות עובדים דתיים אך עם זאת איני רואה מצב של פסילת עובד רק בשל היותו דתי שאינו עובד בשבת".

**הסתדרות הנוער העובד והלומד- (מדריך ניר)**: "המעסיקים יודעים שיש לא מעט מקרים של העסקת בני נוער בשבת. אני נתקלתי מספר פעמים במקרים בהם בני נוער לא התקבלו לעבודה היות ושומרים שבת".

**מר חיים להב- משרד החינוך**: "הצגנו את עמדתנו במפגש האחרון של מועצת הנוער. אנו מתנגדים להעסקת נוער ביום המנוחה השבועי בכלל אך מתירים העסקה ביום המנוחה השבועי במהלך חופשות מרוכזות ובמגבלות של מועצת הנוער. העסקה ביום המנוחה השבועי יכולה להזיק לבני הנוער בהתפתחותם ,בריאותם ונפשם. ראינו גם את הנתונים שהוצגו בסדר שנערך בחו"ל ויש לקחת את הנתונים בחשבון".

**מר אליעזר בלו –נציג ההסתדרות החדשה:** " אני חושש מכמות העובדים הבגירה שתאלץ לסיים את העסקתה במידה ותאושר העסקת בני נוער ביום המנוחה השבועי. האם המעסיקים יגדילו את מצבת העובדים? אסור שיקרה מצב בו נאפשר העסקת נוער בשבת ומצד שני נפגע באוכלוסייה אחרת".

**מר שלום שמחון-שר התמ"ת**: " העובדה שמעסיקים הפסיקו את העסקת בני הנוער ביום המנוחה השבועי זה כבר דבר טוב. שמעתי את כלל הטענות והעמדות שהועלו בפורום ומבחינתי אם לא נדע להיפתח בנושא החוק לא נוכל להתקדם. אל לנו להאשים אחד השני ,עלינו לנסות ולמלוא פשרות בהעסקת בני נוער .האם נוכל להציב גבולות ולשנות את עיקרי החוק –זה יהיה תפקיד המועצה להמליץ בהתאם. אני מבקש לבצע סקר בנושא העסקת בני נוער בישראל".

**גב' טל לוטן-נציגת התאחדות התעשינים: "**יש ליצור איזונים ובלמים בהעסקת בני נוער ביום המנוחה השבועי לצד סייגים (העסקה בשבת רק לענפים שיש היתר, האם רק בחופשות מרוכזות? מעל גיל 17 וכיו"ב(. המצב נכון להיום הוא שיש פחות העסקה של בני נוער במספר מקומות וחבל".

**גב' אניטה יצחק- יו"ר מועצת הנוער**: "הסוגיה עלתה ונכנסה לתוכנית עבודה של המועצה .התקבלה החלטה ראשונית ונקבעה תת ועדה שתיתן את המלצותיה בנושא . הדיון היה פורה לכולנו ואנו נגבש המלצה מול גורמי חוץ".

**גב' שושי גורדון- נציגת משרד הרווחה:** "אני מצטרפת להמלצותיה של הגב' חיה אמזלג אם יהיה שינוי בחוק יש לקחת בחשבון את העסקת בני הנוער בסיכון".

**מר שלום שמחון-שר התמ"ת**:" אני שמח על ההזדמנות שניתנה לי . אני חושב שהיה מאוד נכון לקיים את הדיון ולמדתי רבות בעקבות הדיון הפורה. למדתי במהלך הדיון הזה דברים שלא ידעתי קודם . אנו חיים במדינה שישלה אופי מיוחד . מדינה יהודית עם ערכים משלה .צריך למצוא את האיזונים הנכונים כך שנדע לשמור את השוויון בין החילוניים לדתיים ,יהודים ובני מיעוטים וכיו"ב. חשוב מאוד לקחת את דעת מערכת החינוך, עמדת גורמי הרווחה וכמוהן את עמדת הסתדרות הנוער העובד והלומד. אני חושב שיש לנו הזדמנות לבחון את החוק לעומק מבלי ליצור שינויים דרסטיים .אני חושב שיש לרענן את החוק .אנו נמצאים בשנת 2012 וזהו הזמן לבחון ולבדוק חוק שנחקק בשנת 1953.אנו מוצאים פגמים שיש לרענן ולשנות בהתאם.

אני בטוח שהמועצה תמצא את הדרך הנכונה לנושא העסקת בני נוער ביום המנוחה השבועי.

אני מבקש לקבל את המלצת מועצת הנוער לנושא העסקת בני נוער ביום המנוחה השבועי עד למחרת החגים. אם יידרש שינוי חקיקה עלינו להעלותו במושב החורף הקרוב.

**רשמה:**

**אורטל אהרוני**

**מרכזת מעקב ובקרה**

**מינהל ההסדרה והאכיפה**

העתק: חברי הוועדה

משתתפי הוועדה שאינם חברים